**ДОКУМЕНТИ ЗА САМОЛИЧНОСТ**

Българските граждани с регистрация във федералните провинции Северен Рейн-Вестфалия, Хесен, Райнланд-Пфалц и Заарланд могат да използват системата за **електронно попълване на заявления** за български документи за самоличност.

Чрез системата за **електронно попълване на заявления** за издаване на лична карта и задграничен (червен) паспорт се създава възможност:

- заявленията да се попълват в електронен вид;

- да се запази дата и час за подаване на заявлението и съпътстващите го документи;

- да се извърши проверка по ЕГН, дали личната карта и паспорт са пристигнали в Консулство Франкфурт и могат да бъдат получени.

Дата и час за подаване на заявление за лична карта и/или задграничен (червен) паспорт можете да запазите като следвате следните стъпки:

1. Задайте в браузера на компютъра си [http://consulatebg.eu](https://mailmfa.mfa.bg/owa/redir.aspx?C=eOc09bEzXUCN4j9CWH2cJ7Ia2GS_SdRIlvFwMYuelsDj6Bhk3NY1DXk4D6NOCDuhTQFpnnZ5h_k.&URL=http%3a%2f%2fconsulatebg.eu)  
2. От менюто изберете ЕЛЕКТРОННО ЗАЯВЛЕНИЕ ЗА БЛД  
3. Попълнете заявлението, след което натиснете с левия бутон на мишката полето под заявлението в зелен цвят ПОПЪЛНИХ ВЯРНО ЗАЯВЛЕНИЕТО. ГЕНЕРИРАЙ БАРКОД И UIN. Разпечатайте заявлението.   
4. Изберете от горното меню ОНЛАЙН ЗАПИС ЗА БЛД  
5. Изберете от падащото меню Германия, Франкфурт   
6. Попълнете формата, като копирате UIN от заявлението  
7. Изберете дата от календара в дясно и час от табелата под текста. Натиснете с левия бутон на мишката полето в зелено ЗАПАЗВАНЕ НА ДАТА И ЧАС ЗА ПОДАВАНЕ НА ДОКУМЕНТИ

8. След успешното запазване на дата и час ще получите потвърждение на указания от Вас адрес на електронната поща (E-mail).

9. Отворете електронната си поща и активирайте изпратения Ви линк. Ако линкът не е активен, изкопирайте го и го поставете в браузера на компютъра. На екрана ще се изпише съобщение за успешна резервация, под което ще се появят цените на консулските услуги.

10. Разпечатайте талона с резервацията и го представете при подаване на документите. При положение, че нe намерите съобщение, моля проверете в папка Spam.

При подаване на заявлението за издаване на лични документи от **пълнолетни лица** е необходимо да бъдат представени валидните документи за самоличност (лична карта и/или паспорт). Снимка се прави на място със специализирана камера. В случай че валидността е изтекла преди повече от три месеца, се представя и удостоверение за раждане. Ако не разполагате с удостоверение за раждане, е необходимо двама граждани с валидни български лична карта или паспорт да потвърдят на място Вашата самоличност.

При подаване на заявления за задграничен (червен) паспорт на **лица до 18-годишна възраст** е необходимо личното присъствие на двамата родители и детето, като се представят българското удостоверение за раждане, валидни документи на родителите и предишен документ на детето, ако има издаван. При подаване на документи за лична карта се изисква присъствието само на един от родителите на лицето. Заявлението следва да бъде предварително попълнено. Снимката се прави на място със специализирана камера.

**Внимание:** При подаване на заявлението заявителят полага подпис лично в присъствието на длъжностното лице. В присъствието на длъжностното лице се полагат и подписите на двамата родители за издаване на паспорт на лица, ненавършили 18 години, при което непълнолетните заявители, навършили 14 години, също подписват заявлението в определеното за това място.

Подписът на единия родител е достатъчен само, когато се представи някой от следните документи:

- нотариално заверена декларация на втория родител с изрично негово съгласие за издаване на паспорта и пътуване в чужбина на детето;

- изрично решение на съда за отнемане на родителските права на отсъстващия родител;

- съдебно решение или постановление, в което изрично е записано, че може да бъде издаден паспорт на детето, без изричното съгласие на отсъстващия родител;

- документ, че вторият родител е починал.